A duda gyógyító ereje

Látogatóba készültünk ifj. Csoóri Sanyival Seres Imre bácsi dudáshoz

Tompára, ahol tudomásunk szerint a lányánál lakott. Mivel régen

nem láttuk, kíváncsiak voltunk, mi lehet vele. A dudát persze beraktuk

a gyimesi tarisznyába – biztos tanít nekünk valamit. Emlékszem,

nagy vidámsággal indultunk, de a határőrök elvették a jókedvünket,

mert megtalálták a kocsimban réges-régen jól eldugott ötszáz forintot,

amit vészhelyzetre tettem el, benzinre. Akkoriban csak négyszáz

forintot lehetett kivinni, és azt is csak százasokban, így nagy tortúra,

motozás és lefoglalás lett a vége.

Kicsit komorabban indultunk tovább. Gondoltuk, először meglátogatjuk

Szikora János híres dudás sírját és meglocsoljuk egy kis

pálinkával, hiszen a dudás el sem kezdett játszani addig, míg az első

korty pálinkát a dudájába ne fújta volna. Így is tettünk, majd irány

Imre bácsihoz.

Ahogy elértük a házát, a lánya szalad elénk, hogy nagy a baj, mert

Imre bácsi két hete nem eszik, ágyban fekszik és meg akar halni.

Nagy csendesen léptünk a szobába. Imre bácsi a fal felé fordulva

nem reagált sem a köszönésünkre, sem a beszédünkre.

Sanyi ekkor előkapta a dudát a tarisznyából és elkezdte az öreg

nótáját fújni. Imre bácsi először csak odafordult, majd az ágy szélére

ült. Beszélgetni kezdtünk, ettünk, ittunk egy jót.

Egy óra múlva Imre bácsi már az udvaron, szép napsütésben,

ünnepi ruhájában játszotta kedvenc nótáit, mi pedig lestük, hogyan

billegteti a nótát az, aki az előbb még meg akart halni, de a duda

varázsereje meggyógyította.